**Return to Forever** on yhdysvaltalaisen pianistin Chick Corean fuusiojazz-albumi vuodelta 1972. Se on samalla Corean perustaman Return to Forever -yhtyeen esikoisalbumi. Toisin kuin yhtyeen myöhemmät levyt, albumi julkaistiin ECM-levymerkillä, ja tuottajana toimi ECM:n keulahahmo Manfred Eicher. Albumia pidetään sähköisen fuusiojazzin klassikoihin kuuluvana*lähde?*.

Corea on kertonut saaneensa albumin musiikkin innoitusta Joni Mitchellin, Stevie Wonderin ja The Beatlesin musiikista sekä skientologian ajatuksista. Skientologialiikkeen johtohahmoihin kuulunut Neville Potter toimi tuolloin Return to Forever -yhtyeen managerina ja kirjoitti sille sanoituksia.

Albumin tekoaikoihin Chick Corean lähestymistapa fuusiojazziin oli hyvin erilainen kuin varhaisemmilla fuusiomuusikoilla. Mielikuvituksekkaita*kenen mukaan?* sähköpianosooloja säestävät rumpali Airto Moreiran latinalaisvaikutteiset rytmit sekä tämän vaimon Flora Purimin laulu. Basisti Stanley Clarke soittaa albumin ensimmäisellä puoliskolla sähköbassoa ja jälkipuoliskolla kontrabassoa. Joe Farrell soittaa huilua ja saksofonia. Farrellia and Purimia lukuun ottamatta samat muusikot esiintyivät samana vuonna julkaistulla Stan Getzin albumilla *Captain Marvel*.

Albumin aloittava nimikappale jakaantuu viiteen osaan. Kolmessa lyhyessä osassa Corea soittaa yksinkertaisia *kenen mukaan?* melodioita jotka Flora Purim toistaa unisonossa. Näiden kolmen osan välillä on kaksi pidempää jaksoa, joissa soittaa koko yhtye ja jotka molemmat perustuvat omiin riffeihinsä. Farrell soittaa huilusooloa ensimmäisen osan yllä ja Corea sooloilee sähköpianolla toisessa. Moreiran rumpukuviot antavat musiikille ilmavuutta*kenen mukaan?*.

Albumin toinen raita, "Crystal Silence", on Corean sähköpianon ja Farrellin saksofonin duo höystettynä Moreiran pehmeällä perkussiolla. Kolmas kappale "What Game Shall We Play Today?" on eloisa ja leikkisä laulu, jossa Purim tulkitsee melodiaa ja sanoitusta raikkaasti ja Farrell soittaa huilusoolon.

Albumin jälkipuolisko (alkuperäisen vinyyli-LP-levyn B-puoli) sisältää vain yhden teoksen nimeltä "Sometime Ago / La Fiesta", joka kuitenkin jakaantuu kolmeen osaan. Ne ilmeisesti äänitettiin yhtenä ottona, mistä syystä niitä ei ole leikattu erilleen*lähde?*. Ensimmäiset seitsemän minuuttia koostuu Corean, Farrellin ja Clarken improvisoivasta, hitaasta introsta. Siitä siirrytään suoraan latinalaisvaikutteiseen lauluun *Sometime Ago*, jossa Farrell soittaa paikoin unisonossa Purimin laulun kanssa ja tekee kappaleen keskellä pitkän huilusoolon. Laulun jälkeen Farrell siirtyy sopraanosaksofoniin flamencovaikutteisessa osassa "La Fiesta", josta on tullut yksi Corean jazz-standardeista*lähde?*.

Kappaleet
---------

1. Return to Forever – 12.06
2. Crystal Silence – 6.59
3. What Game Shall We Play Today – 4.30
4. Sometime Ago – La Fiesta – 23.13

Kokoonpano
----------

* Chick Corea – piano
* Stanley Clarke – kontrabasso, bassokitara
* Flora Purim – laulu, lyömäsoittimet
* Joe Farrell – huilu, sopraanosaksofoni
* Airto Moreira – rummut
* Manfred Eicher – äänitys ja tuotanto

Arvostelut
----------

* AllMusic: 5/5 tähteä

Lähteet
-------

1. 1 2  Herzig, Monika: "Return to Forever – The Acoustic Years", *Experiencing Chick Corea: a listener's companion*, s. 31–37. Rowman & Littlefield, 2017. ISBN 9781442244689. Kirja Internet Archivessa.
2. ↑  AllMusic review (englanniksi)

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:Return to Forever (Chick Corea album)